இழை குலாம் முலையினாளை, இடை உவா மதியின் நோக்கி, மழை குலாவு ஓதி நல்லார், களி மயக்குற்று நின்றார் -  உழை குலாம் நயனத்தார் மாட்டு, ஒன்று ஒன்றே விரும்பற்கு ஒத்த அழகு எலாம் ஒருங்கே கண்டால், யாவரே ஆற்றவல்லார்? 20 சங்கம் கை உடைமையாலும், தாமரைக் கோயிலாலும், எங்கு எங்கும் பரந்து வெவ்வேறு உள்ளத்தின் எழுதிற்றென்ன, அங்கு அங்கே தோன்றலாலும், அருந்ததி அனைய கற்பின் நங்கையும் நம்பி ஒத்தாள்; நாம் இனிப் புகல்வது என்னோ? 21